Любомира Бачева
Любомира Бачева е българска тенисистка, родена на 7 март 1975 г. в град София, България. Състезателка за Фед Къп.

Биография 
Любомира Бачева започва да тренира тенис от 5-годишна възраст под ръководството на майка си Мария Чакърова - Бачева, която е 10 кратна шампионка на България. Още в ранна детска възраст показва голям потенциал. Спечелва европейското първенство за девойки до 14 г. през 1989 г. и получава приза за най-прогресираща професионалистка от европейската тенис асоциация. Любомира е неотделна част от българския отбор за Фед Къп. Първото си участие записва още през 1993 г. Сред най-големите ѝ успехи са несъмнено победата над Ким Клайстърс, полуфинала в Ещорил, Португалия и четвъртфинал в Антверпен, Белгия. Въпреки че се състезава основно на сингъл, най-големите ѝ победи са от участията на двойки. Тя има две турнирни титли от календара на женската тенис асоциация. Тренирала е при майка си Мария Бачева, брат си Теодор Бачев и съпруга си Анатоли Стоянов. Оттегля се през 2004 г. поради контузия.

Кариера 
 1991 – дебютира на турнира в Милано, Италия срещу друга българка - Магдалена Малеева. Губи в оспорван трисетов мач.
 1992 – 1998 – участва предимно на двойки. В проявите си на сингъл няма забележителни успехи.
 1999 – идва големия успех на Любомира. Тя започва от квалификациите на турнира в Ещорил, Португалия и достига до полуфинал, като във втори кръг отстранява друга българка (с германски паспорт) - Елена Пампулова-Вагнер. Достига за първи път до втори кръг на Ролан Гарос (French Open), като в първи кръг побеждава младата звезда на домакините Виржини Разано.
 2000 – Започва годината със загуба срещу Джил Крейбъс в Оукланд, Нова Зеландия. На турнира в Хамбург, Германия се представя много добре. Минава три кръга на квалификациите, като в третия кръг побеждава холандската ръкета номер 1 Седа Ноорландер. В първи кръг от основната схема побеждава Павлина Стоянова-Нола в два сета. Във втори кръг среща испанската звезда Кончита Мартинес. Бачева печели първия сет и запазва добрата си игра във втория. Въпреки това губи с 5-7. В третия сет повежда, но Мартинес успява да изравни и да спечели мача с 4-6 7-5 6-4. Това е един от най-силните мачове в кариерата ѝ. След две седмици на турнира в Антверпен, Белгия Бачева стига до четвъртфинал. В първия кръг тя побеждава Барбара Ритнер от Германия, а във втория кръг побеждава абсолютната фаворитка и бъдеща номер 1 в света Ким Клайстерс в два кратки сета 6-2 6-2. Достига до втори кръг на Уимбълдън с победа над Морийн Дрейк в първи кръг. На Откритото първенство по тенис на САЩ също достига втори кръг. Стига полуфинал в Денин, Франция ($50 000) и финал в Бордо, Франция ($75 000). В Бордо побеждава младата испанска звезда Анабел Медина-Гаригес. На двойки печели в Будапеща, Унгария (с партньорка Торенс-Валеро), достига до финал в Люксембург(с Торенс-Валеро), до полуфинал в Хамбург, Германия (с Аманда Хопманс), Антверпен, Белгия (с Ирода Туляганова), Марсилия, Франция ($50 000, с Торенс-Валеро), Поатие, Франция ($75 000, с Каролин Денин) и до четвъртфинал в Братислава, Словакия (с Торенс-Валеро).
 2001 – Стартира със загуба срещу Надя Петрова. Достига до четвъртфинал в Опорто, Португалия. Във втори кръг побеждава Чанда Рубин, състезателка от топ 10. В Палермо, Италия побеждава Натали Виерин. Достига финал в Денин, Франция ($50 000), печели в Бордо, Франция ($75 000) с победи над тенисистки като Антонела Сера-Занети, Емили Лоа и Ана Смашнова. В Люксембург печели в първи кръг срещу Франческа Скиавоне. На двойки печели в Казабланка, Мароко, достига полуфинал в Опорто, Португалия, а на турнира в Берлин в тим с Аса Карлсон отстраняват във втори кръг звездната двойка Аранча Санчез-Викарио и Мартина Навратилова.
 2002 – Бачева достига до четвъртфинали в Будапеща и Палермо. На двойки има значително повече успехи. Печели в няколко турнира от календара на международната тенис асоциация, достига до финал в Палермо и до полуфинали във Варшава и Будапеща.
 2003-2004 – Любомира Бачева играе основно в турнири от международната тенис асоциация. Има известни успехи, както на сингъл, така и на двойки, но са значително по-малки в сравнение с успехите през периода 2000-2001. Последният турнир, на който участва, е в Денин, Франция през септември 2004 г. Там губи в първи кръг от Дели Рандриантефи от Мадагаскар в два сета.

Финали

Титли на сингъл (9)

Загубени финали на сингъл (16)

Титли на двойки (2 WTA 11 ITF)

Загубени финали на двойки (19)

Класиране в ранглистата в края на годината

Интересно 
Любомира Бачева успява да си създаде име и намира място в националния отбор в период, в който за България играят сестри Малееви. Само по себе си това е значително постижение. През дългата си кариера тя има много успехи – класира се за турнирите от Големия шлем, играе за Фед Къп, както и в най-силното клубно първенство в света - в първа бундеслига в Германия. Тя има победи над множество състезателки от топ 20 на света - Ким Клайстърс, Анабел Медина-Гаригес, Чанда Рубин, Емили Лоа, Франческа Скиавоне и Ана Смашнова. Като свои хобита тя изброява: музика, четене, танци и моделинг. Харесва още баскетбол и плуване.

Външни препратки 
 Българския Тенис Сайт  en, bg
 Тенис училище Бачеви
 
 
  Списък с участия за Фед Къп 

Български тенисистки
Родени в София